Umbul Kroman minangka salah satunggaling papan wisata toya mapan wonten ing Dhusun Mranggèn, Kecamatan Jatianom, Kabupatèn Klathèn. Padununganipun kadhelik wonten ing pengkering panggènanipun warga Dhekah Kroman. Umbul Kroman wiyaripun kirang langkun 50 mèter pasagi. Wonten ing kekalih aksès utami dhateng umbul menika taksih dipunwangun pakiwan saha kulah. Katingal umbul menika taksih asri, boten kathah wewangunan ingkang kaadegaken wonten ing sakubengipun umbul. Toyanipun jernih saéngga ulam-ulam ingkang wonten ing umbul saged katingal kanthi cetha. 

Kapitaya Umbul Kroman saged mewahi soroting kasulistyaning para wanodya menawi siram wonten ing umbul menika. Kapitayan menika sampun wonten saking jaman rumiyin. Sinten kémawon ingkang sadèrèngipun gadhah sorot ingkang surem, sasampunipun siram wonten ing umbul menika sorotipun dados sumringah. Bab menika dipunpitaya amargi sampun kabuktèkaken déning para warga wonten ing sakubengipun umbul.

Umbul Kroman saged kapilih déning wisatawan menawi badhé antuk kasarèhan saha kaéndahaning alam. Papan menika taksih dèrèng asring dipundhatengi amargi boten kathah tiyang ingkang mangertos kaliyan umbul menika. Wisatawan saged nglampahaken kathah aktivitas wonten ing Umbul Kroman. Kajawi nglangi utawi kungkum wonten ing blumbang ingkang seger, wisatawan ugi saged lèyèh-lèyèh wonten ing gazébo ingkang sampun kacumawisaken.

Kahanan 
Swasana ingkang wonten ing Umbul Kroman menika édhum amargi rembuyunging uwit-uwit bibis kanthi oyod-oyodipun ingkang gumantung nglèmbrèh. Toyanipun wening muncaraken soroting surya ingkang sumorot saking waliking gegodhongan. Umbul menika alampit wedhi kanthi watesaning tembok arupa bambing sarta séla-séla lèpèn ingkang tumata sarwa saé. Lebetipun toya wonten ing umbul menika kirang langkung 75 sèntimèter. 

Kadhang kala plembungan-plembungan alit ingkang wosipun hawa medal saking dhasaring umbul. Ulam-ulam katingal kanthi cetha nylurut mawa antaraning séla ingkang wonten ing sumber toya menika. Kumriciking toya ingkang mili dhateng lèpèn anambah katentremaning raos. 

Saking jaman rumiyin, umbul menika dipun-ginakaken déning para warga, ananging wiyaripun boten kados samenika ingkang sampun dipunwiyaraken. Lumèbèring toya ingkang mili wonten ing lèpèn saking umbul menika dipun-ginakaken kanggé siram saha masuh sandhangan ngantos samenika. Wonten ing taun 1975-an toya saking umbul kaginakaken déning para warga kanggé unjukan sadèrèngipun gadhah parigi/sumur.  Saben dinten, utaminipun nalika mangsa katiga, kathah warga ingkang dugi dhateng umbul kaliyan ambekta jérigèn utawi klenthing kanggé mundhut toya saking ngriku. Panalitèn saking Univèrsitas Gadjah Mada ambuktèkaken menawi toya ingkang wonten ing umbul menika gadhah kandhutan mineral ingkang inggil.

Sawatara menika, Umbul Kroman katindakaken déning oara warga Dhekah Kroman RW 13 saha ing ajengipun badhe dipuntindakaken déning Badan Usaha Milik Désa (BUMDES). Pamaréntah Dhusun Mranggèn ngrancana andadosaken Umbul Kroman kanggé papan wisata. Panggiyaraning rancana menika kalampahan sekedhik kanthi sekedhik amargi alokasi anggaran ingkang dipunwatesi. Nalika ing taun 2021 kepungkur, Pamaréntah Dhusun Mranggèn milai nicil mranatakaken kawasan umbul kanthi awangun pakiwan sarta kamar gantos rasukan kanthi alokasi anggaran kirang langkung gunggungipun 50 yuta rupiyah. Wonten ing taun 2022 kepungkur, pamaréntah dhusun ngrancana awangun langgar wonten ing celaking umbul menika kanthi alokasi anggaran gunggungipun 100 yuta rupiyah.

Pamaréntah dhusun Mranggèn ugi angrancana kanggé mageri sumber toya utami wonten ing Umbul Kroman. Kajawi kanggé ngreksa karesikaning sumber, pamageran menika kalampahaken supados toya saking sumber utami saged langsung dipununjuk. Ugi wonten rancana panggiyaran agrowisata, ananging rancana menika gumantung saking alokasi anggaran saking keuangan dhusun. Éwodéné dèrèng katata kanggé papan pariwisata, Umbul Kroman asring dipundhatengi. Nalika pungkasaning minggu, kirang langkung wonten 250 tiyang ingkang dumugi dhateng sumber toya kasebut.

Jujugan 
Jujugan dhateng Umbul Kroman kedah langkung ati-ati amargi sapaosing jujug kedah ngliwati margi ingkang ciyut, njuleg, saha manjat. Wisatawan saged pados padununganing Umbul Kroman wonten ing aplikasi kados Google Maps, ingkang mangkih badhé kaener dhateng papan wisata. 

Sampun panik menawi patedahing ener dipunandhegaken wonten Êmbung Mranggèn, amargi padununganing Umbul Kroman wonten ing sawalikipun embung kasebut. Saéngga wisatawan ingkang badhé dhateng Umbul Kroman, prayogi nitih pit motor utawi pit amargi margi dhateng papan parkir menika njuleg saha ngantos dumugi ajengipun Êmbung Mranggèn (wonten ing sakubengipun Umbul Kroman). Menawi badhe nitih kréta, wisatawan kedah nitipaken wonten ing griyanipun para warga. 

Boten namung mekaten, saking papan parkir wisatawan kedah mlampah tebihipun 50 mèter kanthi mubengi Êmbung Mranggèn saha nyabrang lèpèn. Lajeng wisatawan sampun dumugi wonten Umbul Kroman ingkang katingal éndah saha asri.

Tikèt saha fasilitas 
Umbul Kroman dipunbikak saben dinten saking jam 8 énjing ngantos jam 5 sonten. Tikèt ingkang kedah dipunbayar gunggungipun 3.000 rupiyah, saha wonten béaya parkir gunggungipun 3.000 rupiyah kanggé pit motor utawi 5.000 rupiyah kanggé kréta. Fasilitas ingkang sampun kacumawis wonten ing Umbul Kroman inggih menika:

 Papan parkir
 Pakiwan
 Kamar gantos rasukan
 Gazébo
 Wandé dhaharan

Rujukan 

Papan wisata ing Jawa Tengah
WikiPlesir